ΣΥΝΤΗΡΗΣΗ ΤΟΥ ΕΞΟΠΛΙΣΜΟΥ ΚΑΙ ΠΡΟΜΗΘΕΙΑ ΣΥΜΒΑΤΩΝ ΥΛΙΚΩΝ ΓΙΑ ΤΟ ΣΥΓΚΡΟΤΗΜΑ ΑΝΤΛΙΑΣ ΣΥΜΠΥΚΝΩΜΑΤΩΝ ΤΥΠΟΥ KH ΤΟΥ ΜΗΧΑΝΟΣΤΑΣΙΟΥ ΤΟΥ ΟΓΚΟΛΟΓΙΚΟΥ ΝΟΣΟΚΟΜΕΙΟΥ.
Στο κεντρικό δίκτυο ατμού και επιστροφής συμπυκνωμάτων στο Μηχανοστάσιο του Ογκολογικού Νοσοκομείου, βρίσκεται εγκατεστημένο συγκρότημα αντλίας συμπυκνωμάτων κλειστού τύπου, κατηγορίας/τύπου KH. Το εν λόγω σύστημα αποτελεί κρίσιμη υποδομή για την ενεργειακή απόδοση του ιδρύματος, καθώς λειτουργεί ως μηχανικό/πνευματικό συγκρότημα εκτοπίσματος με χρήση πεπιεσμένου αέρα, διαχειριζόμενο ρευστά σε συνθήκες υψηλών θερμοκρασιών (έως 260°C).
Το συγκρότημα περιλαμβάνει δοχείο συλλογής, σύστημα αυτοματισμού με τετραπλό ηλεκτρόδιο στάθμης με ενσωματωμένη ηλεκτρονική μονάδα ελέγχου (Gestra NRGS 16-1), πνευματικούς κινητήρες μονής ενεργείας με προστασία IP67 και πιστοποίηση ATEX (τύπου Air Torque AT100 SR), ηλεκτρομαγνητικές βαλβίδες, καθώς και δίκτυο κρουνών απομόνωσης και αντεπίστροφων.
Κατόπιν ελέγχου της Τεχνικής Υπηρεσίας, διαπιστώθηκε λειτουργική φθορά στα επιμέρους όργανα αυτοματισμού και απομόνωσης λόγω των συνεχών θερμικών καταπονήσεων. Η διενέργεια της συντήρησης κρίνεται επιβεβλημένη για την αποτροπή αιφνίδιας δυσλειτουργίας, η οποία θα διέκοπτε την επιστροφή συμπυκνωμάτων προς τους ατμολέβητες, προκαλώντας ενεργειακή απώλεια και πιθανή δυσλειτουργία στην παροχή ατμού.
Οι εργασίες περιλαμβάνουν τον εσωτερικό καθαρισμό του δοχείου, την αποξήλωση του φθαρμένου εξοπλισμού και την προμήθεια και τοποθέτηση νέων συμβατών υλικών με την όλη κατασκευή.
ΥΛΙΚΑ ΠΟΥ ΘΑ ΧΡΕΙΑΣΤΟΥΝ ΓΙΑ ΤΗΝ ΟΛΟΚΛΗΡΩΣΗ ΤΗΣ ΕΡΓΑΣΙΑΣ
Σφαιρικός κρουνός βιδωτός DN20, 						τεμ. 1	
Τύπος 3-τεμαχίων, με χαλύβδινο σώμα (A350 LF2), σφαίρα και άξονα από ανοξείδωτο χάλυβα (INOX316). Να διαθέτει πιστοποίηση ασφαλείας έναντι πυρκαγιάς (firesafe), ενσωματωμένη φλάντζα isotop, στεγανοποιητικά παρεμβύσματα R-PTFE, αντοχή σε μέγιστη θερμοκρασία λειτουργίας Tmax ≥ 260°C, σύνδεση βιδωτή και κλάση πίεσης τουλάχιστον CLASS800. (Τύπου STARLINE 225SGS ή τεχνικά ισοδύναμο)
Σφαιρικός Κρουνός DN25, 							τεμ. 1
Ολικής διατομής, πλήρως ανοξείδωτος (εξολοκλήρου από INOX316), με φλάντζα isotop, στεγανοποιητικά PTFE, αντοχή σε μέγιστη θερμοκρασία λειτουργίας Tmax ≥ 180°C, σύνδεση βιδωτή και ονομαστική πίεση τουλάχιστον PN63. (Τύπου GENEBRE 2025 ή τεχνικά ισοδύναμο)
Πνευματικός κινητήρας, 							τεμ 2
Μονής ενεργείας με ελατήρια επαναφοράς (Spring return). Να διαθέτει αποδεδειγμένα βαθμό προστασίας τουλάχιστον IP67, έγκριση τύπου DNV (DNV type approval) και υποχρεωτικά αντιεκρηκτική πιστοποίηση ATEX. (Τύπου AIR TORQUE AT100 SR ή τεχνικά ισοδύναμο).
Ηλεκτρομαγνητική Βαλβίδα Αέρος, 						τεμ 2
Κατάλληλη για πίεση λειτουργίας εύρους τουλάχιστον 1,5 - 8 bar, με βαθμό προστασίας IP65 και τάση λειτουργίας 220 VAC. (Τύπου GENEBRE 4519 ή τεχνικά ισοδύναμη)
Αντεπίστροφο Δίσκου Ελατηρίου DN50, 					τεμ 2
Σύνδεση τύπου wafer, ονομαστική πίεση τουλάχιστον PN16. Σώμα ορειχάλκινο (CW617N), με δίσκο από ανοξείδωτο χάλυβα (INOX316), ελατήριο έναρξης ανοίγματος 5 mbar, έδραση μέταλλο με μέταλλο και μέγιστη θερμοκρασία αντοχής Tmax ≥ 250°C. (Τύπου GESTRA RK71 ή τεχνικά ισοδύναμο)
Σφαιρικός Κρουνός DN20 (3 τεμαχίων),					 τεμ. 1
Σώμα χαλύβδινο, σύνδεση βιδωτή, κατάλληλος για δίκτυα υψηλών πιέσεων. (Τύπου Syveco 796 ή τεχνικά ισοδύναμο)
Τετραπλό Ηλεκτρόδιο Στάθμης, 						τεμ. 1	
Με ενσωματωμένη ηλεκτρονική μονάδα ελέγχου στο σώμα του, κατάλληλο για ονομαστική πίεση PN40 και πίεση λειτουργίας έως 32 bar σε θερμοκρασία τουλάχιστον 238°C. Σύνδεση βιδωτή BSP 1'' και βαθμός προστασίας IP65, τάση λειτουργίας 230 VAC. (Τύπου GESTRA NRGS 16-1 ή τεχνικά ισοδύναμο)
Σωληνάκι Αέρος, 								τεμ. 1
Μήκος 20 μέτρα, κατάλληλο για βιομηχανικές εφαρμογές υψηλών θερμοκρασιών και πιέσεων δικτύων πεπιεσμένου αέρα.
ΓΕΝΙΚΟΙ ΟΡΟΙ
· Οι εργασίες θα εκτελεστούν κατόπιν συνεννόησης με την Τεχνική Υπηρεσία του Νοσοκομείου, σε ημέρα και ώρα χαμηλής αιχμής, ώστε να μην διαταραχθεί η λειτουργία των κλινικών.
· Το σύνολο των εργασιών (αποξήλωση, καθαρισμός, τοποθέτηση) πρέπει να ολοκληρωθεί εντός μίας (1) έως δύο (2) εργάσιμων ημερών το μέγιστο και σε καμία περίπτωση πέραν των δεκαπέντε ημερολογιακών ημερών.
· Η καθαρή παρέμβαση στο συγκρότημα και η διακοπή λειτουργίας της αντλίας θα πραγματοποιηθεί υποχρεωτικά την ίδια ημέρα και για τα δύο στάδια (υλικά και εργασία), για την ελαχιστοποίηση του χρόνου εκτός σύνδεσης.
· Οι εργασίες θα εκτελεστούν αποκλειστικά από εξειδικευμένο τεχνικό προσωπικό του αναδόχου, το οποίο διαθέτει τις απαιτούμενες εκ του νόμου άδειες/πιστοποιήσεις για τη συντήρηση βιομηχανικών δικτύων ατμού και εγκαταστάσεων υπό πίεση και υψηλές θερμοκρασίες.
· Ο ανάδοχος υποχρεούται να τηρεί αυστηρά όλους τους κανόνες ασφαλείας και τη νομοθεσία περί Υγείας και Ασφάλειας των εργαζομένων.
· Όλα τα απαιτούμενα εργαλεία, ανυψωτικά μέσα, καθώς και τα απαραίτητα αναλώσιμα υλικά στεγανοποίησης (παρεμβύσματα, φλάντζες κ.λπ.) βαρύνουν εξολοκλήρου τον ανάδοχο.


· Οι συμμετέχουσες εταιρείες πρέπει να συμπεριλάβουν στην Τεχνική τους Προσφορά:
1. Φύλλο Συμμόρφωσης: Συμπληρωμένο σημείο προς σημείο, που να αποδεικνύει ότι τα προσφερόμενα υλικά καλύπτουν τις τεχνικές προδιαγραφές.
2. Επίσημα Τεχνικά Φυλλάδια (Datasheets): Των κατασκευαστικών οίκων για κάθε ένα από τα υλικά, όπου θα φαίνονται καθαρά τα μοντέλα, τα υλικά κατασκευής (π.χ. INOX316) και οι πιστοποιήσεις (ATEX, IP67).
3. Αποδεικτικά στοιχεία (π.χ. συμβάσεις, πρωτόκολλα παραλαβής ή βεβαιώσεις καλής εκτέλεσης) που να αποδεικνύουν ότι η εταιρεία έχει εκτελέσει τουλάχιστον ένα (1) παρόμοιο έργο σε δίκτυα ατμού/συμπυκνωμάτων σε Νοσοκομεία ή Βιομηχανίες την τελευταία πενταετία (έτη 2020-2025).
· Όλα τα υλικά θα είναι καινούργια, αμεταχείριστα και των ζητούμενων οίκων ή αποδεδειγμένα ισοδύναμα.
· Όλα τα παλαιά εξαρτήματα που θα αποξηλωθούν καθώς και τα κατάλοιπα από τον καθαρισμό του δοχείου (λάσπες, άλατα), θα μεταφερθούν εκτός Νοσοκομείου με έξοδα και ευθύνες του Αναδόχου σε κατάλληλους χώρους αδειοδοτημένους από τις αρχές.
· Ο χώρος εργασίας πρέπει να παραδοθεί από τον ανάδοχο απόλυτα καθαρός, απαλλαγμένος από μπάζα ή υλικά συσκευασίας.
· Μετά την ολοκλήρωση της τοποθέτησης, η παραλαβή του έργου θα γίνει μόνο αφού εκτελεστούν επιτυχώς τα εξής:
1. Δοκιμή υπό πίεση όλων των νέων συνδέσεων και των κρουνών για τη διαπίστωση μηδενικών διαρροών.
2. Δοκιμή πλήρωσης και εκκένωσης του δοχείου, ώστε να επιβεβαιωθεί ότι το νέο Ηλεκτρόδιο Στάθμης δίνει τις σωστές εντολές στους πνευματικούς κινητήρες και τις ηλεκτρομαγνητικές βαλβίδες.
3. Συνεχής λειτουργία του συγκροτήματος υπό πραγματικές συνθήκες ατμοδικτύου για τουλάχιστον δύο (2) ώρες, παρουσία της Επιτροπής Παραλαβής και των μηχανικών της Τεχνικής Υπηρεσίας.
· Οι ενδιαφερόμενοι θα πρέπει να λάβουν ιδία άποψη των εργασιών. Για τον λόγο αυτόν, απαιτείται να προσέλθουν και να λάβουν βεβαίωση επίσκεψης από την Τεχνική Υπηρεσια του Νοσοκομείου, την οποία οφείλουν να καταθέσουν μαζί με την προσφορά τους. Χωρίς την βεβαίωση, η προσφορά θα απορριφθεί.
· Με την κατάθεση και μόνο της προσφοράς τους, οι ενδιαφερόμενοι οικονομικοί φορείς θεωρείται ότι αποδέχονται πλήρως, ρητώς και ανεπιφυλάκτως το σύνολο των όρων της παρούσας διακήρυξης, των τεχνικών προδιαγραφών, των γενικών και ειδικών όρων, καθώς και των όρων εκτέλεσης των εργασιών.
· Η ανάδειξη του Αναδόχου (Μειοδότη) θα προκύψει αποκλειστικά από τη συνολική χαμηλότερη τιμή προσφοράς (Εργασιών και Υλικών μαζί), για το σύνολο του έργου.

